Ego Guillermus de Maligneio, presbiter, notum facio uniuersis presentes litteras inspecturis quod ego, non ui nec metu nec circumuentus, sed sponte et sane mentis existens et etiam sanus corpore, tertiam partem decime de Maligne, quam ab ecclesia sancti symphoriani eduensis acquisieram, tenebam, habebam et possidebam ad uitam meam solum modo, dono, concedo in perpetuum atque quito uiris religiosis fratri Guillermo priori et conuentui sancti Symphoriani Eduensis, pro uoluntate eorumdem prioris et conuentus omnimodo facienda. Promittens, per iuramentum meum super hoc corporaliter prestitum, me per me uel per alium contra donationem, concessionem atque quitationem predictas non uenire neque in iam dicta tertia parte supradicte decime aliquid reclamare. Abrenuncians per iuramentum predictum omnibus litteris quas habeo uel habui a predicta ecclesia sancti Symphoriani eduensis seu a domino episcopo eduensi de acquisitione tercie partis decime supradicte, Quas litteras uolo et decerno michi nec alii loco mei non prodesse uel ualere. In cuius rei testimonium, quia sigillum non habeo, sigillum curie eduensis presentibus litteris rogaui et feci apponi. Nos uero magister Guillermus de Clemere, canonicus et officialis eduensis, in cuius presentia hec acta sunt, notum facimus uniuersis quod nos, ad preces et instantiam predicti Guillermi presbiteri, litteris presentibus apposuimus sigillum curie eduensis. Datum et Actum edue, die ueneris post festum beati [mar]tini estiuali[s], anno domini millesimo ducentesimo sexagesimo secundo, mense iulio.